Bloggere til motmæle mot «Mamma til Michelle»
Tirsdag gikk 19-åringen, som står bak Norges mest leste blogg «Mamma til Michelle», hardt ut mot sin tidligere plattform. Til VG har Rasmussen uttalt at hun følte United Influencers (UI) var mest opptatt av å endre henne som person, og at hun ikke fikk det hun ble lovet økonomisk. United Influencers ville ikke kommentere kritikken. Nå får imidlertid plattformen støtte av flere av sine andre bloggere, blant annet Anette Marie Antonsen (29). I et innlegg på egen blogg på UIs plattform går hun til motmæle og forsvarer plattformen.Antonsen har selv blogget i ti år, og har vært tilknyttet Nettavisen to ganger. Hun skriver at hun nå er stolt av å være blogger, og at hun må ta til motmæle når noen henger ut plattformen hennes: «Når noen blir behandlet urettferdig, synes jeg det er på sin plass å snakke høyt. At en så profilert blogger som Anna Rasmussen, legger ut i det store og brede om noe så alvorlig, er svært uheldig. Så klart kan det ødelegge ryktet til en stor bedrift, hvis lesere svelger alle ordene de blir matet med», skriver Antonsen. Hun sier til VG at det er viktig for henne å forsvare United Influencers i denne stormen. Bedriften har jobbet med å gjøre bloggbransjen mer seriøs, både for annonsører og samarbeidspartnere, mener hun. – Innlegget er ikke rettet til Anna, men for United Influencers. Det er viktig for meg å forsvare min plattform, særlig når anklagene ikke har rot i virkeligheten, min virkelighet hvert fall, sier Antonsen. I hennes ører henger det ikke på greip at plattformen ikke ønsker at Rasmussen får flest mulig lesere. Hun tror at mange av de problemene som Rasmussen tar opp kunne løst seg om hun ga plattformen mer tid. Fikk du med deg? Nettfenomenet Jennie Sofie ble headhuntet av Disney Anna Rasmussen sier at hun selv vil kunne styre hva som står på sin blogg. – Bloggen er en levende dagbok hvor alle har tilgang. Da blir det feil at andre skal bestemme hvordan jeg skal være en god profil, sier hun.Antonsen er kritisk til at Rasmussen velger å ta oppgjøret med United Influencers offentlig. – Det er uprofesjonelt å gjøre det sånn. Om jeg har et problem med ledelsen tar jeg det på kontoret med ledelsen, sier hun. Også Espen Hilton har dedikert et eget blogginnlegg til konflikten mellom Rasmussen og UI. Her beskriver han Rasmussens oppførsel som barnslig, og skriver at hun bør la være å snakke nedlatende om den tidligere arbeidsplassen. – De som leser media er dine fremtidige samarbeidspartnere, skriver han i blogginnlegget. Apropos Blogg-Norge: Sophie Elise vil holde den neste kjæresten unna bloggen Bloggkollega Hedda Ingeborgvik synes det er trist å se at Rasmussen snakker om UI på en så nedlatende måte. – Jeg vet at de ansatte i United Influencers til enhver tid gjør sitt aller beste for å selge oss inn på oppdrag som passer våre profiler. Noen perioder er tregere enn andre – da spesielt den perioden du var hos oss, skriver hun til Rasmussen i et innlegg på sin Facebook-side.Rasmussen selv sier at hun har søkt forståelse i sin sak, og derfor skriver hun om samarbeidet på bloggen. – Jeg skriver om ting sånn de har vært. Jeg hverken overdriver eller pynter på det, sånn vil jeg at min blogg skal være, sier hun. Rasmussen skriver på bloggen sin at hun setter pris på å bli omtalt på andres blogger enten det er positivt eller negativ. «Jo mer mitt navn blir nevnt, desto mer treff dukker opp i google, ergo mer lesere til min blogg. Enkelt og greit, sånn er det jo med enhver sak eller enhver avis eller offentlig person. Derfor tør jeg å være ærlig om dette også.» skriver Rasmussen. Nylig flyttet hun inn i nytt hus som hun har kjøpt selv og pusset opp sammen med kjæresten Jan Lossius. Hun forteller at det er en måte hun klarer å takle stormene rundt henne som person og blogger. – Om jeg kommer over et innlegg fult av dritt rettet mot meg, så må jeg tenke at hver gang jeg provoserer så skaper jeg oppmerksomhet og interesse rundt bloggen. Det er en overlevelsesmekanisme for å takle det, sier hun. Rasmussen vil ikke gå videre inn på sine bloggkollegaers uttalelser.
Flere av bloggerne på plattformen United Influencers forsvarer arbeidsgiveren etter kritikken fra Anna Rasmussen (19).